钦定古今图书集成/明伦汇编/氏族典/第448卷 > 《廖用贤尚友录》 > 沈怀文
## 钦定古今图书集成/明伦汇编/氏族典/第448卷 > 《廖用贤尚友录》 > 沈怀文

按《宋书沈怀文传》，“怀文字思明，吴兴武康人。祖寂，晋
光禄勋。父宣，新安太守。怀文少好元理，善文章。初州
辟从事，转西曹，江夏王义恭司空行参军，转司徒参
军事，东阁祭酒。丁父忧，服阕，除尚书殿中郎，出为后
军主簿。元凶弑立，以为中书侍郎。世祖入讨，劭，呼之
使作符檄，怀文固辞，劭大怒。值殷冲在坐，申救得免。”
托疾落马，间行奔新亭。以为竟陵王诞卫军记室参
军、新兴太守，又为诞骠骑录事参军、淮南太守。寻转
扬州治中从事史，迁别驾从事史。大明二年，迁尚书
吏部郎。三年，迁抚军长史，入为侍中，屡忤上旨。五年，
出为广陵太守。明年，坐朝正事毕，被遣迁北，以女病
求申，临辞又乞停三日，讫犹不去，为有司所纠，免官，
禁锢十年。既被免，买宅欲还东，上大怒，收付廷尉，赐
死。三子：淡、渊。冲弟怀远，为始兴王濬征北长流参军，
坐纳王鹦鹉为妾，徙广州。前废帝世，听归本，官至武
康令。